Munisipale amptenaar vas vir bedrieglike kaarttransaksies(Argieffoto: SA Trucker/Facebook) Die Valke het ŉ amptenaar van die Waterval-Boven-munisipaliteit in hegtenis geneem vir beweerde bedrieglike kredietkaarttransaksies by die Machado-tolhek. Die 27-jarige amptenaar het glo met nog ŉ beskuldigde, Thembi Pretty Qwebu (30), ŉ werker by die tolhek, saamgespan deur haar van maatskappykredietkaarte van verskillende banke te voorsien sodat die onregmatige transaksies gedoen kan word. Kapt. Dineo Lucy Sekgotodi, woordvoerder van die Valke, sê Qwebu is in Desember verlede jaar aangekeer nadat sy met een van die kaarte betrap is. Sy sou glo aanbied om die kaart te gebruik namens motoriste wat kontant by die tolhek wou betaal, en het dan die geld in haar sak gesteek. ŉ Bank het ŉ interne oudit van stapel gestuur nadat vasgestel is die onwettige transaksies vind almal by dieselfde tolhek plaas. Die twee het glo meer as R100 000 se transaksies aangegaan. Qwebu het reeds in die Belfast-landdroshof verskyn en is vrygelaat op borgtog van R1 000. Sy verskyn na verwagting vandag weer in die hof wanneer die tweede verdagte vir die eerste keer sy hofverskyning maak.